Chemandu’a yma chemitäro, alee ypy ramo guaré, ha’eva’ekue chejupe: kóva niko ha’ete chéve ku guaraníme ojehkriviva’ekue ha upéi oñembohasa karai ñe’ëme. Upe ramo ahechava’ekue ipype arriéro paraguái okarayguaitéva reko, iñasäi che resa renondépe, he’íva ku Roa Bastos, arrójo yvyguýicha osyry umi vérso guýre; jahecha hechapa oku’erö ipype ñande rapicha paraguái ijapyterekuetéva. Ha upe ramo avei añeporanduva’ekue: mba’e rehe poku noñemoïri ko Martín Fiérro guaraníme pórke kóva ko ñe’ëme inaturalvéta; kóva ko gáucho niko guaraníme oñe’ëvo ae oïmbaite poräta. Upérö ae, ha’e ojuhúta ilajaite, heko teete.